CELEX: 32021R1122
Language: bg
Date: 2021-07-08 00:00:00
Title: Регламент за изпълнение (ЕС) 2021/1122 на Комисията от 8 юли 2021 година за изменение на Регламент за изпълнение (ЕС) 2016/1368, като в изготвения съгласно Регламент (ЕС) 2016/1011 на Европейския парламент и на Съвета списък на критичните бенчмаркове, използвани на финансовите пазари, се добавя норвежкият междубанков лихвен процент и се заличава лондонският междубанков лихвен процент (текст от значение за ЕИП)

9.7.2021   
               
               
                  BG
               
               
                  Официален вестник на Европейския съюз
               
               
                  L 243/39
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1122 НА КОМИСИЯТА
         от 8 юли 2021 година
         за изменение на Регламент за изпълнение (ЕС) 2016/1368, като в изготвения съгласно Регламент (ЕС) 2016/1011 на Европейския парламент и на Съвета списък на критичните бенчмаркове, използвани на финансовите пазари, се добавя норвежкият междубанков лихвен процент и се заличава лондонският междубанков лихвен процент
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 20, параграф 1 от него,
         като има предвид, че:
         
                     (1)
                  
                  
                     Бенчмарковете могат да бъдат признати за критични в съответствие с член 20, параграф 1, буква а), буква б) или буква в) от Регламент (ЕС) 2016/1011. За да бъдат признати за критични, с член 20, параграф 1, буква б) се изисква бенчмарковете да се основават на входящи данни, подадени от доставчици, повечето от които се намират в дадена държава членка, както и да са признати за критични в тази държава членка. На 11 август 2016 г. Комисията прие Регламент за изпълнение (ЕС) 2016/1368 на Комисията (2), с който се определя списък на критичните бенчмаркове.
                  
               
                     (2)
                  
                  
                     Регламент (ЕС) 2016/1011 се прилага в Европейското икономическо пространство (ЕИП) и беше въведен в норвежкото законодателство на 6 декември 2019 г.
                  
               
                     (3)
                  
                  
                     На 3 декември 2020 г. компетентният орган на Норвегия — Finanstilsynet, уведоми Европейския орган за ценни книжа и пазари (ЕОЦКП) за предложението си да признае норвежкия междубанков лихвен процент (NIBOR) за критичен бенчмарк съгласно член 20, параграф 1, буква б) от Регламент (ЕС) 2016/1011, тъй като NIBOR е от критично значение в Норвегия и се основава на входящи данни, получени само от намиращи се в Норвегия доставчици.
                  
               
                     (4)
                  
                  
                     NIBOR е референтен лихвен процент, който се определя въз основа на средната величина на лихвените проценти, при които банките, извършващи дейност на норвежкия паричен пазар, са готови да отпускат помежду си необезпечени кредити при различни падежи. NIBOR се определя ежедневно за пет различни срокове до падеж: една седмица и един, два, три и шест месеца. От 3 декември 2020 г. шест банки участват в групата за NIBOR, като всички те се намират в Норвегия.
                  
               
                     (5)
                  
                  
                     В оценката, която представи на ЕОЦКП, Finanstilsynet достига до заключението, че ако изготвянето на NIBOR бъде прекратено или ако входящите данни или предоставящата ги група доставчици престанат да бъдат представителни за базовия пазар или икономическата действителност, това би могло да окаже значително неблагоприятно въздействие върху функционирането на финансовите пазари в Норвегия.
                  
               
                     (6)
                  
                  
                     Оценката на Finanstilsynet показва, че NIBOR се използва като референтен показател при заеми за домакинства и нефинансови институции в размер на приблизително 418 милиарда евро, което съответства на 94 % от общия размер на заемите, отпуснати в Норвегия на домакинства и нефинансови институции, и на 136 % от брутния вътрешен продукт (БВП) на Норвегия. Освен това NIBOR служи като референтен показател при купонните плащания по около 60 % от общата номинална стойност на облигациите с променлив лихвен процент в Норвегия, на обща стойност около 130 милиарда евро. Въз основа на данни от един централен контрагент Finanstilsynet също удостовери, че към октомври 2020 г. NIBOR се използва като референтен показател при извънборсовите лихвени деривати с непогасена условна стойност от най-малко 1988 милиарда евро. И накрая, Finanstilsynet посочи, че понастоящем NIBOR се използва като референтен показател при инвестиционни фондове с обща нетна стойност на активите 0,3 милиарда евро. Следователно общата стойност на финансовите инструменти и финансовите договори, чиито параметри се определят въз основа на NIBOR, е поне осем пъти по-висока от брутния национален продукт на Норвегия.
                  
               
                     (7)
                  
                  
                     Заключението от оценката на Finanstilsynet е, че NIBOR има извънредно голямо значение за финансовата стабилност и целостта на пазара в Норвегия и че прекратяването или ненадеждността на NIBOR би могло да окаже значително неблагоприятно въздействие върху функционирането на финансовите пазари в Норвегия, както и върху дружествата и потребителите, защото се използва при заеми, потребителски кредити, извънборсови лихвени деривати и инвестиционни фондове.
                  
               
                     (8)
                  
                  
                     На 28 януари 2021 г. ЕОЦКП предаде на Комисията становището си, в което се посочва, че оценката на Finanstilsynet отговаря на изискванията по член 20, параграф 3 от Регламент (ЕС) 2016/1011 и че Finanstilsynet е предоставил количествени данни в подкрепа на признаването на NIBOR за критичен бенчмарк, както и аналитична обосновка за решаващата роля на NIBOR за норвежката икономика.
                  
               
                     (9)
                  
                  
                     Съгласно член 20, параграф 1 от Регламент (ЕС) 2016/1011 от Комисията се изисква да прави преглед на списъка на критичните бенчмаркове най-малко веднъж на две години, като тези бенчмаркове трябва да се изготвят от администратори, намиращи се в Съюза. На 31 януари 2020 г. Обединеното кралство напусна Съюза. Поради това бенчмарковете, изготвяни от администратор, намиращ се в Обединеното кралство, вече не могат да бъдат класифицирани като критични бенчмаркове и следва да бъдат заличени от списъка на критичните бенчмаркове в приложението към Регламент за изпълнение (ЕС) 2016/1368. Поради това Лондонският междубанков лихвен процент (LIBOR), класифициран на 19 декември 2017 г. като критичен бенчмарк, следва да бъде заличен от списъка на критичните бенчмаркове в приложението към Регламент за изпълнение (ЕС) 2016/1368.
                  
               
                     (10)
                  
                  
                     Регламент (ЕС) 2016/1011 беше изменен с Регламент (ЕС) 2019/2175 на Европейския парламент и на Съвета (3), inter alia, за да бъде определен ЕОЦКП като компетентен орган за администраторите на критични бенчмаркове, както е посочено в член 20, параграф 1, букви а) и в) от Регламент (ЕС) 2016/1011, считано от 1 януари 2022 г. Въпреки това съответният национален компетентен орган запазва компетентността си по отношение на администраторите на критични бенчмаркове, посочени в член 20, параграф 1, буква б) от Регламент (ЕС) 2016/1011. Поради това е целесъобразно в изготвения от Комисията списък на критичните бенчмаркове да се направи разграничение между критичните бенчмаркове, посочени в член 20, параграф 1, букви а) и в) от Регламент (ЕС) 2016/1011, и тези, посочени в член 20, параграф 1, буква б) от същия регламент.
                  
               
                     (11)
                  
                  
                     Поради това Регламент за изпълнение (ЕС) 2016/1368 следва да бъде съответно изменен.
                  
               
                     (12)
                  
                  
                     Поради изключителното значение на NIBOR, широкото му използване и неговата роля при разпределението на капитала в Норвегия настоящият регламент следва да влезе в сила по спешност.
                  
               
                     (13)
                  
                  
                     Мерките, предвидени в настоящия регламент, са в съответствие със становището на Европейския комитет по ценни книжа,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложението към Регламент за изпълнение (ЕС) 2016/1368 се заменя с текста в приложението към настоящия регламент.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 юли 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 171, 29.6.2016 г., стр. 1.
         
            (2)  Регламент за изпълнение (ЕС) 2016/1368 на Комисията от 11 август 2016 г. за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета (ОВ L 217, 12.8.2016 г., стр. 1).
         
            (3)  Регламент (ЕС) 2019/2175 на Европейския парламент и на Съвета от 18 декември 2019 г. за изменение на Регламент (ЕС) № 1093/2010 за създаване на Европейски надзорен орган (Европейски банков орган), Регламент (ЕС) № 1094/2010 за създаване на Европейски надзорен орган (Европейски орган за застраховане и професионално пенсионно осигуряване), Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари), Регламент (ЕС) № 600/2014 относно пазарите на финансови инструменти, Регламент (ЕС) 2016/1011 относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове и Регламент (ЕС) 2015/847 относно информацията, придружаваща преводите на средства (ОВ L 334, 27.12.2019 г., стр. 1).
      
      
         
            ПРИЛОЖЕНИЕ
            
               
                  
                     „ПРИЛОЖЕНИЕ
                     
                        Списък на критичните референтни показатели („бенчмаркове“) по член 20, параграф 1, букви а) и в) от Регламент (ЕС) 2016/1011
                     
                     
                                 
                                    №
                                 
                              
                              
                                 
                                    Референтен показател
                                 
                              
                              
                                 
                                    Администратор
                                 
                              
                              
                                 
                                    Местонахождение
                                 
                              
                           
                                 1
                              
                              
                                 Европейски междубанков лихвен процент (Euro Interbank Offered Rate – EURIBOR®)
                              
                              
                                 Европейски институт за паричните пазари (European Money Markets Institute – EMMI)
                              
                              
                                 Брюксел, Белгия
                              
                           
                                 2
                              
                              
                                 Индекс на средните лихвени проценти по овърнайт депозитите в евро (Euro OverNight Index Average – EONIA®)
                              
                              
                                 Европейски институт за паричните пазари (European Money Markets Institute – EMMI)
                              
                              
                                 Брюксел, Белгия
                              
                           
                        
                     
                        Списък на критичните референтни показатели („бенчмаркове“) по член 20, параграф 1, буква б) от Регламент (ЕС) 2016/1011
                     
                     
                                 
                                    №
                                 
                              
                              
                                 
                                    Референтен показател
                                 
                              
                              
                                 
                                    Администратор
                                 
                              
                              
                                 
                                    Местонахождение
                                 
                              
                           
                                 1
                              
                              
                                 Стокхолмски междубанков лихвен процент (Stockholm Interbank Offered Rate – STIBOR)
                              
                              
                                 Шведска банкова асоциация (Svenska Bankföreningen)
                              
                              
                                 Стокхолм, Швеция
                              
                           
                                 2
                              
                              
                                 Варшавски междубанков лихвен процент (Warsaw Interbank Offered Rate – WIBOR)
                              
                              
                                 GPW Benchmarks S.A.
                              
                              
                                 Варшава, Полша
                              
                           
                                 5
                              
                              
                                 Норвежки междубанков лихвен процент (Norwegian Interbank Offered Rate – NIBOR)
                              
                              
                                 Norske Finansielle Referanser (NoRe)
                              
                              
                                 Осло, Норвегия
                              
                           
               “